钦定古今图书集成/明伦汇编/宫闱典/第003卷 > 荆川稗篇 > 《伐国论》李德裕
## 钦定古今图书集成/明伦汇编/宫闱典/第003卷 > 荆川稗篇 > 《伐国论》李德裕

自古得伐国之女以为后妃，未尝不致危亡之患者，
何也？亡国之馀，焉能无怨气？其立基创业之祖宗，必
皆一时之英杰，其社稷山川之鬼神，常为一国之所
奉，受其血食，忿其灭亡，故能为厉矣。必生分美之色，
蛊惑当世之君，使其骨肉相残，以坏于内，君臣相疑，
以败于外。危亡之兆，鲜不由此。《史苏》所谓“必有女戎”、
妺喜、妲己、褒姒是也。史苏所谓详矣，今不复论。是以
晋献得骊戎佚女，太子有《雉经》之酷，祸及三世。苻坚
纳慕容姊弟，秦宫有《凤兮》之谣，败于五将。梁武取东
昏所幸，几至危国；隋文嬖陈主之妹，终于殒身。此其
祸败之著明者矣。又夏姬入荆，子反疲于奔命；吴嫔
至晋，世祖怠于为政。所以王珪睹庐江美人，正言纳
说，如王珪者，可谓识微之士，明于祸福矣。